Trade-2008-XXX-00-00

[pic] | COMISIA COMUNITĂŢILOR EUROPENE |

Bruxelles, 16.6.2008

COM(2008) 363 final

Propunere de

REGULAMENT AL CONSILIULUI

de modificare a Regulamentului (CE) nr. 442/2007 al Consiliului din 19 aprilie 2007 de impunere a unei taxe antidumping definitive la importurile de azotat de amoniu originar din Ucraina în urma unei reexaminări în temeiul expirării măsurilor, în conformitate cu articolul 11 alineatul (2) din Regulamentul (CE) nr. 384/96

(prezentată de Comisie)

EXPUNERE DE MOTIVE

Taxele antidumping la importurile de azotat de amoniu originar, printre altele, din Ucraina au fost instituite la 22 ianuarie 2001 prin Regulamentul (CE) nr. 132/2001. Ca urmare a unei reexaminări în temeiul expirării măsurilor, inițiată în ianuarie 2006, aceste măsuri au fost reînnoite la nivelul lor actual, pentru o perioadă de doi ani, prin Regulamentul (CE) nr. 442/2007 al Consiliului.

În decembrie 2006, o reexaminare intermediară parțială limitată la dumping a fost inițiată la cererea unui producător-exportator ucrainean, Open Joint Stock Company (OJSC) Azot Cherkassy. Reexaminarea a fost încheiată prin Regulamentul (CE) nr. 237/2008, fără a se modifica măsurile antidumping în vigoare. Ulterior și în termenele prevăzute de Regulamentul (CE) nr. 237/2008, Open Joint Stock Company (OJSC) Azot Cherkassy a prezentat o ofertă de angajament care a fost acceptată prin decizie a Comisiei.

Scopul acestei modificări este de a lua în considerare decizia Comisiei de acceptare a angajamentului prin modificarea în consecință a Regulamentului (CE) nr. 442/2007 al Consiliului din 19 aprilie 2007 de impunere a unei taxe antidumping definitive la importurile de azotat de amoniu originar din Ucraina.

Propunere de

REGULAMENT AL CONSILIULUI

de modificare a Regulamentului (CE) nr. 442/2007 al Consiliului din 19 aprilie 2007 de impunere a unei taxe antidumping definitive la importurile de azotat de amoniu originar din Ucraina în urma unei reexaminări în temeiul expirării măsurilor, în conformitate cu articolul 11 alineatul (2) din Regulamentul (CE) nr. 384/96

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene[1] („regulamentul de bază”), în special articolul 8,

având în vedere propunerea Comisiei prezentată după consultarea comitetului consultativ,

întrucât:

A. PROCEDURĂ

1. La 22 ianuarie 2001, Consiliul a instituit, prin Regulamentul (CE) nr. 132/2001[2], o taxă antidumping definitivă de 33,25 EUR pe tonă la importurile de azotat de amoniu încadrate la codurile NC 3102 30 90 și 3102 40 90 și originare, printre altele, din Ucraina. Ca urmare a unei reexaminări în temeiul expirării măsurilor, inițiată în ianuarie 2006, Consiliul, prin Regulamentul (CE) nr. 442/2007[3], a reînnoit aceste măsuri la nivelul lor actual, pentru o perioadă de doi ani.

2. La 19 decembrie 2006, Comisia a anunțat, printr-un aviz publicat în Jurnalul Oficial al Uniunii Europene[4], inițierea unei reexaminări intermediare parțiale referitoare la importurile în Comunitate de azotat de amoniu originar din Ucraina, la cererea societății Open Joint Stock Company (OJSC) Azot Cherkassy (denumită în continuare „producătorul-exportator”). Constatările și concluziile definitive ale reexaminării intermediare parțiale sunt stabilite prin Regulamentul (CE) nr. 237/2008 al Consiliului din 10 martie 2008[5] prin care a fost încheiată reexaminarea, fără a se modifica măsurile antidumping în vigoare.

B. ANGAJAMENT

3. În cursul reexaminării intermediare, producătorul-exportator și-a exprimat intenția de a depune o ofertă de angajament de preț dar nu a depus o ofertă bine întemeiată în termenul prevăzut la articolul 8 alineatul (2) din regulamentul de bază. Totuși, așa cum s-a afirmat în considerentele (46) și (47) din regulamentul Consiliului menționat anterior, Consiliul a considerat că producătorului-exportator ar trebui, în mod excepțional, să i se permită să-și finalizeze oferta de angajament în termen de 10 zile calendaristice de la intrarea în vigoare a respectivului regulament, datorită complexității mai multor aspecte, și anume (1) instabilitatea prețului produsului în cauză, care ar necesita o indexare a prețurilor minime, deși, în același timp, instabilitatea nu este suficient explicată de factorul principal al creșterii costurilor; și (2) situația comercială specială a produsului în cauză. După publicarea Regulamentului (CE) nr. 237/2008 al Consiliului și în termenul prevăzut în respectivul regulament, producătorul-exportator a prezentat un angajament de preț acceptabil, în conformitate cu articolul 8 alineatul (1) din regulamentul de bază.

4. Comisia, prin Decizia [A SE INSERA][6], a acceptat oferta de angajament. Consiliul recunoaște că oferta de angajament elimină efectul prejudiciabil al dumpingului și limitează la un nivel suficient riscul circumvenției.

5. Pentru a permite în continuare Comisiei și autorităților vamale să supravegheze în mod eficace respectarea angajamentului de către societate, atunci când cererea de punere în liberă circulație este prezentată autorității vamale competente, scutirea de la taxa antidumping urmează să fie condiționată de (i) prezentarea unei facturi conforme cu angajamentul, sub forma unei facturi comerciale care să conțină cel puțin elementele enumerate și declarația stipulată în anexă; (ii) faptul că bunurile importate sunt fabricate, transportate și facturate direct de producător-exportator pentru primul client independent din Comunitate; și (iii) faptul că bunurile declarate și prezentate la vamă corespund exact descrierii de pe factura conformă cu angajamentul. În cazul în care condițiile menționate mai sus nu sunt îndeplinite, se aplică taxa antidumping corespunzătoare în momentul acceptării declarației de punere în liberă circulație.

6. În cazul în care Comisia își retrage acceptul privind un anumit angajament, în conformitate cu articolul 8 alineatul (9) din regulamentul de bază, în urma unui abuz privind anumite tranzacții și declară nevalabile facturile justificative conforme cu angajamentul, apare o datorie vamală în momentul acceptării declarației de punere în liberă circulație a acestor tranzacții.

7. Importatorii ar trebui să știe că poate să apară o datorie vamală, ca un risc comercial obișnuit, în momentul acceptării declarației de punere în liberă circulație, astfel cum este descrisă în considerentele (5) și (6), chiar dacă Comisia a acceptat un angajament oferit de producătorul de la care aceștia au cumpărat direct sau indirect.

8. În conformitate cu articolul 14 alineatul (7) din regulamentul de bază, autoritățile vamale ar trebui să informeze Comisia de îndată ce descoperă indicii de încălcare a angajamentului.

9. Pe baza motivelor enunțate mai sus, angajamentul oferit de producător-exportator este, prin urmare, considerat acceptabil de Comisie, iar producătorul-exportator în cauză a fost informat cu privire la faptele, motivele și obligațiile esențiale pe care se bazează acceptarea.

10. În cazul unui abuz sau în cazul retragerii angajamentului sau în cazul retragerii acceptării angajamentului de către Comisie, taxa antidumping care a fost instituită de Consiliu în conformitate cu articolul 9 alineatul (4) se aplică automat conform articolului 8 alineatul (9) din regulamentul de bază.

ADOPTĂ PREZENTUL REGULAMENT:

Articolul 1

Regulamentul (CE) nr. 442/2007 se modifică după cum urmează:

După articolul 1 se introduce următorul articol:

„ Articolul 1 bis

1. Fără a aduce atingere articolului (1), taxa antidumping definitivă nu se aplică la importurile puse în liberă circulație în conformitate cu alineatele următoare ale prezentului articol.

2. Importurile de îngrășăminte solide cu un conținut de azotat de amoniu de peste 80% din greutate, originare din Ucraina, care se încadrează la codurile NC 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 și ex 3105 90 91, pentru punerea în liberă circulație, care sunt facturate de producătorul-exportator al cărui angajament este acceptat de Comisie și al cărui nume este menționat în Decizia [2008/[A SE INSERA]/CE] a Comisiei (și modificările acesteia), sunt scutite de taxa antidumping instituită la articolul 1, cu condiția ca:

- acestea să fie fabricate, transportate și facturate direct de către producătorul-exportator pentru primul client independent din Comunitate; și

- astfel de importuri să fie însoțite de o factură conformă cu angajamentul, care este o factură comercială conținând cel puțin elementele și declarația menționate în anexa la prezentul regulament; și

- bunurile declarate și prezentate la vamă să corespundă exact descrierii de pe factura conformă cu angajamentul.

3. În momentul acceptării declarației de punere în liberă circulație apare o datorie vamală:

- în cazul în care se stabilește faptul că, în ceea ce privește importurile prezentate la alineatul (1), una sau mai multe dintre condițiile enumerate în respectivul alineat nu sunt îndeplinite; sau

- atunci când Comisia își retrage acceptul angajamentului în conformitate cu articolul 8 alineatul (9) din regulamentul de bază, în cadrul unui regulament sau al unei decizii care se referă la anumite tranzacții și declară nevalabile facturile justificative conforme cu angajamentul.”

Se introduce următoarea anexă:

ANEXĂ

Factura comercială care însoțește vânzările societății către Comunitate de bunuri care fac obiectul angajamentului conține următoarele elemente:

1. Titlul „FACTURĂ COMERCIALĂ CARE ÎNSOȚEȘTE BUNURI CARE FAC OBIECTUL UNUI ANGAJAMENT”.

2. Numele societății care emite factura comercială.

3. Numărul facturii comerciale.

4. Data emiterii facturii comerciale.

5. Codul adițional TARIC în temeiul căruia bunurile menționate pe factură urmează să fie scutite de vamă la frontiera comunitară.

6. Descrierea exactă a bunurilor, inclusiv:

- codul NC folosit în scopul angajamentului,

- conținutul de azot („N”) al produsului (în procente),

- codul Taric,

- cantitatea (a se specifica în tone).

7. Descrierea condițiilor de vânzare, inclusiv:

- prețul pe tonă,

- condițiile de plată aplicabile,

- condițiile de livrare aplicabile,

- valoarea totală a reducerilor și rabaturilor.

8. Numele societății care acționează ca importator în Comunitate pentru care se emite direct de societate factura comercială care însoțește bunurile care fac obiectul unui angajament.

9. Numele reprezentantului oficial al societății care a emis factura comercială, precum și declarația de mai jos, semnată:

„Subsemnatul, certific faptul că vânzările pentru exportul direct în Comunitatea Europeană al bunurilor care fac obiectul prezentei facturi sunt efectuate în cadrul și în condițiile angajamentului oferit de [SOCIETATEA] și acceptat de Comisia Europeană prin [Decizia 2008/XXXX/CE]. Declar că informațiile furnizate în această factură sunt complete și corecte”.

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […]

Pentru Consiliu

Președintele […]

[1] JO L 56, 6.3.1996, p.1. Regulament modificat ultima dată prin Regulamentul (CE) nr. 2117/2005 (JO L 340, 23.12.2005, p.17)

[2] JO L 23, 25.1.2001, p. 1.

[3] JO L 106, 24.4.2007, p. 1.

[4] JO C 311, 19.12.2006, p. 57.

[5] JO L 75, 18.3.2008, p. 8.

[6] JO L [A SE INSERA]